
A csobánci vár múltja és jelene.

A CSOBÁNCI VÁR MÚLTJA ÉS JELENE
The history and present of the Csobánc’s fortress
Dávid Anita, Alkalmazott Bölcsészeti és Pedagógiai Kar, Tanító, IV. évfolyam
Dr. Sebők Balázs, főiskolai docens, Alkalmazott Bölcsészeti és Pedagógiai Kar, Szent István Egyetem, Informatikai és Könyvtártudományi Tanszék
Dolgozatom témája Csobánc várának régmúltja és jelene. A dolgozat célja bemutatni a vár történetének legkiemelkedőbb fejezeteit, a vár virágkorát, majd hanyatlását, végül pedig a napjainkban tapasztalható újbóli felemelkedésének történetét. A dolgozatból megismerhető az itáliai eredetű Gyulaffy-család, amely a XIV. századtól a XVII. század második feléig tudhatta magáénak a várat, ami egyben a vár fénykora is volt. A vár építésének körülményeit, Magyarország történelmi időszakait átölelve szeretném Csobánc várának életét feleleveníteni. A folyamatosan változó uralkodói hatalom befolyásának tényezőit is vizsgálom. A várat támadó erők bemutatása és a vár lakóinak hősies várvédelmi akciói élményszerű feltárására is törekszem, melyeket fennmaradt történetekkel kívánok színesíteni. A dolgozat egészét váralaprajzok sorával, archív- és napjainkban készült fényképekkel igyekszem érdekessé, sokszínűvé tenni. A bajvívás, mint végvári szokás szabályait, irodalmi vonatkozásait is bemutatom, kiemelve Rátóti Gyulaffy László, a csobánci vár legendás urának és kapitányának a törökkel való vívásait. Kiemelten foglalkozik tehát a dolgozat a vár történetének leghíresebb személyiségével, Rátóti Gyulaffy Lászlóval, akinek katonai pályafutása példaértékű, Erdélybe való kényszerű távozása viszont több mint elgondolkodtató tény. A dolgozat megemlékezik a vár utolsó legendás fejezetéről is, amely már a Rákóczi-féle szabadságharc időszakára esik. A vár pusztulásának körülményei máig nem tisztázottak, de a fellelhető adatok alapján talán kikövetkeztethető a legvalószínűbb verzió. Terítékre kerül az örvendetes tény, hogy néhány éve elkezdődött a teljesen magára hagyott és a végpusztulás szélén álló vár falainak feltárása és állagmagóvása. Végül felteszem a kérdést, hogy miért állnak még mai is zömmel romokban a magyar várak és ebben a sorban milyen helyet foglal el Csobánc vára?



